Projektas

**ROKIŠKIO RAJONO SAVIVALDYBĖS TARYBA**

**S P R E N D I M AS**

**DĖL ROKIŠKIO RAJONO SAVIVALDYBĖS TARYBOS ŠEIMOS TARYBOS SUDĖTIES IR NUOSTATŲ PATVIRTINIMO**

2018 m. vasario 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 6 punktu, 18 straipsnio 1 dalimi ir Lietuvos Respublikos socialinės apsaugos ir darbo ministro 2012 m. lapkričio 2 d. įsakymo Nr.A1-480 „Dėl Šeimos tarybos pavyzdinių nuostatų patvirtinimo“ 2 punktu, Rokiškio rajono savivaldybės taryba n u s p r e n d ž i a:

1. Patvirtinti Rokiškio rajono savivaldybės tarybos Šeimos tarybos sudėtį:

Birutė Bagdonienė – Rokiškio rajono jaunimo nevyriausybinių organizacijų sąjungos „Apvalus stalas“ pirmininkė;

Inga Belovienė – Rokiškio kaimiškosios seniūnijos, Bajorų kaimo bendruomenės pirmininkė;

Greta Giriūnaitė – Rokiškio rajono Socialinės paramos centro Globos centro vyriausioji specialistė (atestuota socialinė darbuotoja);

Vilija Jočienė – Juodupės miestelio bendruomenės narė;

Jolita Kalačiovienė – Rokiškio mamų klubo asociacijos narė;

Jolanta Karalienė – VšĮ „Gelbėkit vaikus“, Rokiškio vaikų dienos centro darbuotoja;

Jolanta Kornevienė – Rokiškio rajono savivaldybės administracijos Vaiko teisių apsaugos vyriausioji specialistė;

Danguolė Kondratenkienė – Rokiškio rajono savivaldybės administracijos direktoriaus pavaduotoja;

Gitana Kubilienė – VšĮ Rokiškio jaunimo centro vyriausioji specialistė;

Evelina Tupalskytė – Rokiškio rajono savivaldybės administracijos savivaldybės gydytoja;

Asta Vizbarienė – Rokiškio socialinės paramos centro socialinė darbuotoja;

Irena Zabulienė – Rokiškio rajono savivaldybės pedagoginės psichologinės tarnybos direktorė.

2. Patvirtinti Rokiškio rajono savivaldybės tarybos Šeimos tarybos nuostatus (pridedama).

3. Pripažinti Rokiškio rajono savivaldybės tarybos 2017 m. kovo 31 d sprendimą Nr. TS-79 „Dėl Rokiškio rajono savivaldybės šeimos tarybos nuostatų ir sudėties patvirtinimo“ netekusiu galios.

Sprendimas per vieną mėnesį gali būti skundžiamas Regionų administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Jolita Kalačiovienė

 PATVIRTINTA

 Rokiškio rajono savivaldybės tarybos

 2018 m. vasario 23 d. sprendimu Nr. TS-

**šeimos TARYBOS NUOSTATAI**

**I. BENDROSIOS NUOSTATOS**

1. Rokiškio rajono savivaldybės tarybos Šeimos tarybos nuostatai (toliau – nuostatai) reglamentuoja prie Rokiškio rajono savivaldybės tarybos (toliau – Savivaldybės taryba) veikiančios Šeimos tarybos funkcijas, teises ir darbo organizavimą.

2. Šeimos taryba – prie savivaldybės tarybos visuomeniniais pagrindais veikiantis patariamasis kolegialus organas.

3. Šeimos taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, savivaldybės tarybos veiklos reglamentu, savivaldybės tarybos sprendimais, mero potvarkiais, kitais teisės aktais ir šiais nuostatais.

4. Vykdydama savo veiklą Šeimos taryba bendradarbiauja su valstybės ir savivaldybės institucijomis ir įstaigomis, nevyriausybinėmis organizacijomis, kurios dirba su šeimomis ar joms atstovauja.

**II. ŠEIMOS TARYBOS TIKSLAS IR FUNKCIJOS**

5. Šeimos tarybos tikslas – padėti įgyvendinti savivaldybės funkcijas kuriant šeimai palankią aplinką savivaldybėje ir stiprinti bendradarbiavimą tarp savivaldybės institucijų ar įstaigų ir nevyriausybinių organizacijų, dirbančių su šeimomis ar joms atstovaujančių.

6. Siekdama įgyvendinti savo veiklos tikslą, šeimos taryba vykdo šias funkcijas:

6.1. analizuoja, stebi ir vertina savivaldybės teisės aktų, įtakojančių šeimų padėtį savivaldybėje, rengimą ir įgyvendinimą;

6.2. teikia savivaldybės tarybai siūlymus dėl savivaldybės prioritetų, susijusių su šeimai palankios aplinkos savivaldybėje kūrimu, nustatymo ir šeimoms aktualių klausimų sprendimo, taip pat ir dėl:

6.2.1. paslaugų ir infrastruktūros šeimai, nėščiosioms, vaikams (įskaitant viešąjį transportą, žaidimų aikšteles kiemuose, vaikų priežiūros kambarius darbovietėse ir pan.) savivaldybėje plėtros;

6.2.2. teigiamo visuomenės požiūrio į šeimą stiprinimo;

6.2.3. šeimos gerovės ir materialaus saugumo užtikrinimo;

6.2.4. neįgalių šeimos narių globos ir darbo derinimo;

6.2.5. kitų šeimoms aktualių klausimų;

6.3. teikia savivaldybės institucijoms ir įstaigoms siūlymus dėl veiksmų, kuriant šeimai palankią aplinką savivaldybėje, įgyvendinimo tobulinimo;

6.4. kartą per metus informuoja savivaldybės tarybą apie savo veiklą;

6.5. informuoja visuomenę apie Šeimos tarybos tikslus ir veiklą;

6.6. vykdo kitas teisės aktų nustatytas funkcijas.

**III. ŠEIMOS TARYBOS TEISĖS**

7. Šeimos taryba, vykdydama jai pavestas funkcijas, turi teisę:

7.1. dalyvauti savivaldybės tarybos, savivaldybės administracijos struktūrinių padalinių posėdžiuose, kuriuose svarstomi su šeima susiję klausimai;

7.2. gauti iš valstybės ir savivaldybės institucijų bei savivaldybės įstaigų informaciją šiuose nuostatuose numatytoms Šeimos tarybos funkcijoms vykdyti;

7.3. dalyvauti stebėtojo teise Savivaldybės tarybos, komitetų ir komisijų posėdžiuose;

7.4. kviesti į savo posėdžius valstybės ir savivaldybių institucijų ir įstaigų, nevyriausybinių organizacijų bei kitų įstaigų atstovus, nepriklausomus ekspertus;

7.5. skleisti ir dalytis savo patirtimi su kitų savivaldybių šeimos tarybomis;

7.6. bendradarbiauti su kitomis savivaldybėje veikiančiomis patariamosiomis tarybomis;

7.7. organizuoti diskusijas šeimoms aktualiais klausimais savivaldybėje.

**IV. ŠEIMOS TARYBOS DARBO ORGANIZAVIMAS**

8. Šeimos tarybos sudėtį ir jos nuostatus tvirtina Savivaldybės taryba.

9. Šeimos taryba sudaroma pariteto principu: pusė narių atstovauja savivaldybės institucijoms ir įstaigoms, kita pusė – nevyriausybinėms organizacijoms, dirbančioms su šeimomis ar joms atstovaujančioms.

10. Šeimos tarybos pirmininkas ir pavaduotojas bei sekretorius išrenkamas per pirmąjį posėdį. Jeigu Šeimos tarybos pirmininku išrenkamas nevyriausybinių organizacijų atstovas, tai šeimos tarybos pirmininko pavaduotoju turi būti išrinktas savivaldybės institucijos ar įstaigos atstovas ir atvirkščiai.

11. Šeimos tarybos nario įgaliojimai nutrūksta, jeigu:

11.1. Šeimos tarybos narys atsistatydina savo noru;

11.2. nutrūksta jo darbo (tarnybos) santykiai atstovaujamoje savivaldybės institucijoje ar įstaigoje;

11.3. jis atšaukiamas jį delegavusios institucijos iniciatyva.

12. Šeimos taryba dirba pagal kasmet sudaromą ir tvirtinamą veiksmų planą.

13. Pagrindinė Šeimos tarybos veiklos forma yra posėdžiai.

14. Šeimos tarybos posėdžiai šaukiami esant reikalui, bet ne rečiau kaip kas 3 mėnesiai. Posėdžius šaukia Šeimos tarybos pirmininkas, jo nesant – pavaduotojas.

15. Šeimos tarybos darbui vadovauja Šeimos tarybos pirmininkas, jo nesant – pirmininko pavaduotojas.

16. Šeimos tarybos pirmininkas:

16.1. organizuoja Šeimos tarybos darbą ir atsako už jai pavestų funkcijų vykdymą;

16.2. nustato Šeimos tarybos posėdžio laiką ir vietą;

16.3. pasirašo Šeimos tarybos posėdžio protokolus, kitus dokumentus, susijusius su Šeimos tarybos veikla;

16.4. kontroliuoja Šeimos tarybos siūlymų ir išvadų pateikimą savivaldybės tarybai, kitoms savivaldybės institucijoms ir įstaigoms;

16.5. veikia Šeimos tarybos vardu, atstovauja jai savivaldybės taryboje, kitose institucijose ir organizacijose arba įgalioja tai daryti kitus Šeimos tarybos narius;

16.6. prireikus duoda pavedimus kitiems Šeimos tarybos nariams.

17. Šeimos tarybos sekretorius:

17.1. informuoja Šeimos tarybos narius apie posėdžio laiką, vietą ir pateikia posėdžio darbotvarkę;

17.2. parengia ir pateikia Šeimos tarybai svarstomu klausimu būtinus dokumentus;

17.3. rašo posėdžio protokolą;

17.4. pasirašo Šeimos tarybos posėdžio protokolą;

17.5. organizuoja Šeimos tarybos siūlymų ir išvadų pateikimą savivaldybės tarybai, kitoms savivaldybės institucijoms ir įstaigoms.

18. Šeimos taryba sprendimus priima posėdyje dalyvaujančių narių balsų dauguma). Jeigu balsai pasiskirsto po lygiai, lemia Šeimos tarybos pirmininko (jo nesant – Šeimos tarybos pirmininko pavaduotojo) balsas. Jeigu Šeimos tarybos narys nesutinka su Šeimos tarybos narių priimtu sprendimu ir balsuoja prieš, jo atskira nuomonė įrašoma Šeimos tarybos posėdžio protokole.

19. Šeimos tarybos sprendimai įforminami Šeimos tarybos posėdžių protokolais.

20. Šeimos tarybos sprendimai yra rekomendacinio pobūdžio.

21. Šeimos tarybos sprendimai yra vieši, informacija skelbiama Rokiškio rajono savivaldybės interneto tinklapyje.

**V. BAIGIAMOSIOS NUOSTATOS**

22. Šeimos tarybos protokolai ir kiti dokumentai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

23. Šeimos tarybą pagal poreikį techniškai aptarnauja savivaldybės administracija.

\_\_\_\_\_\_\_\_\_\_\_\_\_\_\_\_\_

Rokiškio rajono savivaldybės tarybai

**ROKIŠKIO RAJONO SAVIVALDYBĖS TARYBOS SPRENDIMO PROJEKTO**

**„DĖL ROKIŠKIO RAJONO SAVIVALDYBĖS TARYBOS ŠEIMOS TARYBOS SUDĖTIES IR NUOSTATŲ PATVIRTINIMO/TIKSLINIMO“ AIŠKINAMASIS RAŠTAS**

**Sprendimo projekto tikslas ir uždaviniai**

Tikslas – tikslinti Rokiškio rajono savivaldybės tarybos Šeimos tarybos veiklos teisinį reglamentavimą.

Uždaviniai: patikslinti Rokiškio rajono savivaldybės tarybos Šeimos tarybos sudėtį ir šeimos tarybos nuostatus.

**Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 6 punktas; Lietuvos Respublikos socialinės apsaugos ir darbo ministro 2012 m. lapkričio 2 d. įsakymas Nr. A1-480 „Dėl Šeimos tarybos pavyzdinių nuostatų patvirtinimo“; Rokiškio rajono savivaldybės tarybos 2017 m. kovo 31 d sprendimas Nr. TS-79 „Dėl Rokiškio rajono savivaldybės šeimos tarybos nuostatų ir sudėties patvirtinimo“.

**Sprendimo projekto esmė.**

Sprendimo projektas parengtas, siekiant pakeisti Rokiškio rajono savivaldybės tarybos 2017 m. kovo 31 d sprendimą Nr. TS-79 ir patikslinti Šeimos tarybos narių pareigas: „Greta Giriūnaitė – Rokiškio Socialinės paramos centro Globos centro vyr. specialistė (atestuota socialinė darbuotoja)“ ir „Danguolė Kondratenkienė – Rokiškio rajono savivaldybės administracijos direktoriaus pavaduotoja“, pakeisti 10 punktą ,,Šeimos tarybos pirmininkas ir pavaduotojas bei sekretorius išrenkamas per pirmąjį posėdį“, įrašant žodį „sekretorius“, kuris būtų renkamas iš šeimos tarybos narių. Šiuo sprendimu sekretorius įgauna teisę dalyvauti šeimos tarybos posėdžiuose su balsavimo teise (keičiamuose nuostatuose sekretorius buvo skiriamas administracijos direktoriaus įsakymu iš administracijos darbuotojų be teisės balsuoti priimant sprendimus).

 **Galimos pasekmės, priėmus siūlomą tarybos sprendimo projektą:**

neigiamų pasekmių nenumatoma;

 teigiamos – Šeimos tarybos darbą organizuos pati taryba.

 **Kokia sprendimo nauda Rokiškio rajono gyventojams.** Šeimos taryba įgyvendins tikslą – padėti įgyvendinti savivaldybės funkcijas kuriant šeimai palankią aplinką savivaldybėje ir stiprinti bendradarbiavimą tarp savivaldybės institucijų ar įstaigų ir nevyriausybinių organizacijų, dirbančių su šeimomis ar joms atstovaujančių.

 **Finansavimo šaltiniai ir lėšų poreikis**. Sprendimo projektui įgyvendinti lėšų nereikės.

 **Suderinamumas su Lietuvos Respublikos galiojančiais teisės norminiais aktais.** Neprieštarauja teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu

.

Šeimos tarybos pirmininkė Jolita Kalačiovienė